N Á V R H

**OBEC Beladice**

**VŠEOBECNE  ZÁVÄZNÉ  NARIADENIE  OBCE Beladice
č. 3 /2019**

 **O VEREJNEJ KANALIZÁCII A ODVÁDZANÍ ODPADOVÝCH VÔD VEREJNOU KANALIZAČNOU SIEŤOU**

Obec Beladice podľa § 6 ods. 2 zákona č. 369/1990 Zb. o obecnom zriadení v znení neskorších predpisov, podľa zákona č. 442/2002 o verejných vodovodoch a verejných kanalizáciách, podľa zákona č. 56/1976 Zb. o územnom plánovaní a stavebnom poriadku v znení neskorších predpisov a podľa zákona č. 276/2001 Z.z. o regulácii v sieťových odvetviach v znení neskorších predpisov vydáva toto Všeobecne záväzné nariadenie /ďalej len VZN/

**§ 1**

**Úvodné ustanovenie**

 Týmto všeobecne záväzným nariadením sa ustanovuje spôsob pripojenia vlastníka nehnuteľnosti na vybudovanú verejnú kanalizáciu na území obce Beladice postup pri výstavbe kanalizačných prípojok, vypúšťaní odpadových vôd do verejnej kanalizácie, úhradu za ich vypúšťanie a čistenie, spôsob nakladania s dažďovou vodou a vodou z povrchového odtoku.

**§ 2**

**Vymedzenie pojmov**

1. **Verejnou kanalizáciou** alebo jej súčasťou sa rozumie prevádzkovo samostatný súbor objektov a zariadení slúžiacich verejnej potrebe na hromadné odvádzanie odpadových vôd umožňujúcich neškodný príjem, odvádzanie odpadových vôd.
2. Za verejnú kanalizáciu ani jej súčasť sa **nepovažujú:**
3. Kanalizácie, ktoré neslúžia na hromadné odvádzanie odpadových vôd,
4. Samostatné kanalizácie na odvádzanie vôd z jednotlivých objektov a zariadení,
5. Dažďové vpusty a ich prípojky,
6. Kanalizácie slúžiace výlučne na odvádzanie vôd z povrchového odtoku z komunikácií a verejných plôch,
7. Záchytné priekopy,
8. Domové čistiarne odpadových vôd a žumpy,
9. Kanalizačné prípojky
10. **Vlastníkom verejnej kanalizácie na území obce je Obec Beladice.**
11. **Kanalizačná prípojka** je úsek potrubia, ktorým sa odvádzajú odpadové vody z pozemku alebo miesta vyústenia vnútorných kanalizačných rozvodov objektu alebo stavby až po zaústenie do verejnej kanalizácie (hlavného alebo vedľajšieho potrubia). Kanalizačnou prípojkou sa odvádza odpadová voda z objektu alebo nehnuteľnosti, ktorá je pripojená na verejnú kanalizáciu.
12. **Vlastníkom** kanalizačnej prípojky je osoba, ktorá zriadila prípojku na svoje náklady, a to spôsobom určeným prevádzkovateľom verejnej kanalizácie. Ak je vlastník nehnuteľnosti vlastníkom kanalizačnej prípojky, prechádza pri zmene vlastníctva nehnuteľnosti vlastníctvo kanalizačnej prípojky na nového vlastníka nehnuteľnosti.
13. **Odpadovou** (splaškovou) **vodou** sa rozumie voda obsahujúca rôzny podiel odpadových vôd z domácnosti, zariadení, služieb a objektov sociálnej vybavenosti. Za odpadovú vodu sa **nepovažuje** voda obsahujúca ropné, toxické, chemické, mastné a iné nebezpečné látky a nečistoty.
14. **Producentom** odpadových vôd vypúšťaných do verejnej kanalizácie je fyzická alebo právnická osoba, ktorá má uzatvorenú zmluvu o odvádzaní odpadových vôd s vlastníkom verejnej kanalizácie a ktorá vypúšťa odpadové vody do verejnej kanalizácie. Za producenta sa považuje aj fyzická alebo právnická osoba, ktorá nemá uzatvorenú zmluvu o odvádzaní odpadových vôd, avšak odvádza odpadovú vodu do verejnej kanalizácie.
15. **Voda z povrchového odtoku** (dažďová) voda je voda z atmosférických zrážok, dopadajúca na pozemok a stavby nachádzajúce sa na tomto pozemku.

**§ 3**

**Povinnosti vlastníka nehnuteľnosti**

1. Vlastník nehnuteľnosti, na ktorej vznikajú odpadové vody a ktorá sa nachádza na ulici s vybudovanou verejnou kanalizáciou, je povinný pripojiť nehnuteľnosť na verejnú kanalizáciu a splniť technické podmienky týkajúce sa miesta a spôsobu pripojenia na verejnú kanalizáciu. Výnimku tvoria vlastníci nehnuteľnosti, kde nie je zatiaľ vybudovaná kanalizácia. Vybudovanie kanalizačnej prípojky a napojenie na verejnú kanalizáciu je možné vykonať len s písomným súhlasom vlastníka verejnej kanalizácie vydaným na základe písomnej žiadosti vlastníka nehnuteľnosti. Náležitosti žiadosti sú:
2. Meno a priezvisko, adresa trvalého pobytu žiadateľa – budúceho vlastníka kanalizačnej prípojky
3. Adresa stavby, parcelné číslo nehnuteľnosti, ktorá bude napojená na verejnú kanalizáciu
4. Dátum realizácie výkopových prác a napojenia kanalizácie
5. Situačný nákres napojenia
6. Miesto pripojenia kanalizačnej prípojky, umiestnenie revíznej kanalizačnej šachty na kanalizačnej prípojke určí prevádzkovateľ verejnej kanalizácie po dohode s majiteľom prípojky.
7. V prípade požiadavky vlastníka nehnuteľnosti na dodatočné vybudovanie samostatnej odbočky len pre jednu nehnuteľnosť je vlastník nehnuteľnosti povinný vybudovanie prípojky a osadenie prípojky hradiť v plnej výške. Vybudovanie prípojky je možné len osobou oprávnenou a s predchádzajúcim súhlasom vlastníka verejnej kanalizácie. Vlastník nehnuteľnosti je povinný vybudovať prípojku spôsobom a s materiálov vyhradených vlastníkom verejnej kanalizácie. Majiteľ nehnuteľnosti je povinný postupovať podľa § 57 zákona č. 50/1976 Zb. o územnom plánovaní a stavebnom poriadku v znení neskorších predpisov (stavebný zákon).
8. Napojenie prípojky musí byť vykonané tak, aby nedošlo k poškodeniu alebo znefunkčneniu verejnej kanalizácie. Za škody spôsobené poškodením alebo znefunkčnením verejnej kanalizácie zodpovedá majiteľ prípojky.
9. Majiteľ takto vybudovanej prípojky je povinný pred zasypaním prípojky prizvať zodpovedného zamestnanca obce alebo prevádzkovateľa verejnej kanalizácie, ktorý vykoná kontrolu napojenia prípojky a dodržanie stanovených technických postupov a vymedzených materiálov. Miesto zaústenia prípojky musí byť do verejnej kanalizácie obsypané jemnou prehodenou zeminou resp. pieskom.
10. Odvádzať odpadové vody do verejnej kanalizácie môže majiteľ nehnuteľnosti alebo producent len na základe písomnej zmluvy o odvádzaní odpadových vôd uzatvorenej medzi ním a vlastníkom verejnej kanalizácie. Zmluva o odvádzaní odpadových vôd musí byť uzatvorená najneskôr do 3 pracovných dní odo dňa vybudovania, resp. sprevádzkovania prípojky.
11. Vlastník nehnuteľnosti je povinný:
12. Zabezpečiť, aby kanalizačná prípojka bola vodotesná a vybudovaná tak, aby nedošlo k zmenšeniu prietokového profilu verejnej kanalizácie, do ktorej je zaústená,
13. Zabezpečiť opravy a údržby kanalizačnej prípojky na vlastné náklady,
14. Odstrániť na vlastné náklady pripojenie kanalizačnej prípojky na verejnú kanalizáciu spôsobom určeným prevádzkovateľom verejnej kanalizácie v prípade, ak nedodrží stanovené podmienky pre vybudovanie prípojky.
15. Za vypúšťané odpadové vody a ich kvalitu zodpovedá producent odpadových vôd.
16. V prípade vypustenia ropných, toxických, chemických, mastných a iných nebezpečných látok do verejnej kanalizácie je producent alebo ten, kto túto skutočnosť zistil, povinný bezodkladne nahlásiť prevádzkovateľovi verejnej kanalizácie vznik havárie a riadiť sa pokynmi prevádzkovateľa.
17. Vlastník nehnuteľnosti, ktorého sa netýkajú povinnosti podľa odsekov 1 až 4, je povinný sa preukázať povolením príslušného orgánu štátnej správy na iný spôsob nakladania s odpadovými vodami (domová čistiareň odpadových vôd).

 **§4**

 **Práva a povinnosti vlastníka a prevádzkovateľa verejnej kanalizácie**

1./ Prevádzkovateľom verejnej kanalizácie je obec Beladice a alebo ňou poverená organizácia, ktorá má oprávnenie prevádzkovať verejnú kanalizáciu v zmysle zákona /odborná spôsobilosť /

2./ Vlastník verejnej kanalizácie je povinný zabezpečiť:

a./ plynulé a bezpečné odvádzanie odpadových vôd z kanalizačných prípojok zaústených do verejnej kanalizácie v požadovanom množstve a v kvalite určených zmluvou o odvádzaní odpadovej vody.

b./ aby vybudovaná a prevádzkovaná verejná kanalizácia spĺňala podmienky a technické požiadavky uvedené v § 11 zákona č.442/2002 Z.z

c./ po predchádzajúcom súhlase prevádzkovateľa umožnenie pripojenia objektu na verejnú kanalizáciu, ak sa pripojený objekt alebo nehnuteľnosť nachádza na území obce s kanalizačnou sieťou a ak je to technický možné.

d./ uzatvorenie písomnej zmluvy o odvádzaní odpadovej vody so žiadateľom o pripojenie na verejnú kanalizáciu.

e./ umožniť prístup ku kanalizácii osobám, ktoré sú na to oprávnené zo zákona a všeobecne záväzných právnych predpisov.

3./ Prevádzkovateľ verejnej kanalizácie na odvádzanie a čistenie odpadových vôd z obce je

 povinný zabezpečiť :

a./ prevádzkovanie kanalizácie v súlade s osobitnými predpismi, VZN obce, prevádzkovým poriadkom verejnej kanalizácie a podmienkami na túto prevádzku, rozhodnutiami príslušných orgánov verejnej správy.

b./ riadnu a pravidelnú údržbu kanalizačného systému.

c./ prehľad a hodnoty sledovaných ukazovateľov kvality, vrátane ich množstva a odovzdať ich na požiadanie vlastníkovi verejnej kanalizácie.

d./ prístup k objektom a zariadeniam kanalizácie osobám, ktoré sú na to oprávnené
zo zákona lebo iných všeobecne záväzných právnych predpisov a spĺňajú kritéria ustanovené osobitnými predpismi.

e./ ustanovenia technických podmienok zriaďovania alebo odstraňovania kanalizačnej prípojky.

f./ vyjadrenie sa k projektovej dokumentácii týkajúcej sa výstavby rodinných domov, sídelných celkov alebo inej investičnej činnosti do 30 dní odo dňa ich vyžiadania.

g./ na žiadosť projektanta alebo stavebníka za odplatu zakreslenie smeru a výšky pozemného potrubia kanalizácie do jeho dokumentácie do 15 dní odo dňa vyžiadania alebo smer a výšku vytýčiť v teréne do 7 dní odo dňa vyžiadania.

4./ Prevádzkovateľ verejnej kanalizácie je oprávnený požadovať od producenta odpadovej vody, aby na vlastných zariadeniach vykonal na vlastné náklady nevyhnutné opravy, ktoré sú potrebné na bezpečnú a spoľahlivú prevádzku verejnej kanalizácie. Inak producent zodpovedá za škody, ktorý tým spôsobil.

5./ Prevádzkovateľ môže rozhodnúť o technických podmienkach a mieste pripojenia kanalizačnej prípojky na verejnú kanalizáciu a o umiestnení revíznej kanalizačnej šachty.

6./ Osoby poverené prevádzkovateľom sú oprávnené vstupovať v nevyhnutnom rozsahu na cudzie pozemky a do cudzích objektov na účely zistenia stavu vpúšťaných odpadových vôd, množstvá a kvality ako aj technického stavu kanalizačnej prípojky. Prevádzkovateľ je povinný pri výkone svojich oprávnení počínať si tak, aby nespôsobil škodu na nehnuteľnostiach a ak sa nedá vyhnúť, aby ju obmedzil na najmenšiu mieru. O začatí výkonu oprávnenia musí upovedomiť užívateľa nehnuteľnosti najmenej 15 dní vopred.
Z dôvodu havárie alebo poruchy verejnej kanalizácie táto lehota sa nemusí dodržať. V takomto prípade o tom prevádzkovateľ upovedomí užívateľa bezodkladne.

7./ Prevádzkovateľ verejnej kanalizácie archivuje údaje o prevádzke najmenej počas
10 rokov.

**§ 5**

 **Spôsob zneškodňovania odpadových vôd v  prípade nepripojenia**

 **nehnuteľnosti na verejnú kanalizáciu**

1. V miestach, kde nie je vybudovaná verejná kanalizácia sa odpadové vody odvádzajú do žúmp, vybudovaných v zmysle stavebného povolenia.
2. Zneškodňovanie odpadových vôd sa v takomto prípade zabezpečuje vyčerpaním a odvozom odpadových vôd fekálnym vozidlom a ich vypustením na miesto na to určené ( ČOV, ktorá je vybudovaná na čistenie odpadovej vody – napr. septiky, žumpy a malé domové ČOV). Vlastník žumpy archivuje ročnú úhradu za vývoz splaškov fekálnym vozom**.** Producent odpadových vôd, ktorý nie je pripojený na verejnú kanalizáciu musí na požiadanie prevádzkovateľa alebo kontrolných úradov preukázať spôsob likvidácie odpadových vôd.

**§ 6**

 **Poplatok za odvádzanie odpadových vôd**

1.) Za odvádzanie odpadových vôd verejnou kanalizáciou platí producent odpadových vôd prevádzkovateľovi verejnej kanalizácie stočné vo výške **30,00 €** na osobu a rok.

2.) Fyzické osoby, podnikatelia a právnické osoby platia stočné podľa spotreby vody
 1 m³ **0,80** €.

3.) Producenti odpadových vôd v miestach, kde nie je vybudovaná verejná kanalizácia, s prihliadnutím na náklady spojené s vytiahnutím a odvozom odpadových vôd
 do ČOV, stočné neuhrádzajú.

 **§7**

 **Zníženie poplatku za odvádzanie odpadových vôd**

1.) Osoby, ktoré sa nezdržiavajú v mieste trvalého pobytu viac ako 180 dní v roku platia poplatok 50% z poplatku za stočné. Zníženie sa poskytne na základe preukázania prechodným pobytom, nájomnou zmluvou, potvrdením o štúdiu a pobyte v inom meste. Potvrdenie je potrebné predložiť do konca februára príslušného roku.

2.) Zníženie poplatku obec poskytne na základe žiadosti občana do konca februára príslušného roka.

**§ 8**

**Prevádzka verejnej kanalizácie**

1. Osoby poverené prevádzkovateľom sú oprávnené vstupovať v nevyhnutnom rozsahu na cudzie pozemky a do cudzích objektov na účely zabezpečenia spoľahlivej funkcie verejnej kanalizácie, zistenia stavu meradla alebo jeho opravy, údržby alebo výmeny, vykonania kontrolného merania množstva a kvality vypúšťaných odpadových vôd, zistenia technického stavu kanalizačnej prípojky.

**§ 9**

**Voda z povrchového odtoku – dažďová voda**

1. Voda z povrchového odtoku (dažďová voda), voda dopadajúca na strechu stavebných objektov alebo ich časti, ako aj voda dopadajúca na pozemok musí byť odvedená do podzemného alebo povrchového odvodňovacieho kanála, nachádzajúceho sa v blízkosti pozemku, pomocou vpustov alebo odvodňovacieho potrubia.
2. V prípade, ak sa v blízkosti pozemku nenachádza odvodňovací kanál alebo technické parametre kanála neumožňujú odviesť vodu do odvodňovacieho kanála, voda z povrchového odtoku musí byť zvedená do terénu v rámci pozemku majiteľa.
3. Náklady spojené s odvedením dažďovej vody z povrchového odtoku alebo vybudovaním trativodu hradí majiteľ nehnuteľnosti, na ktorú zrážky spadnú.
4. Pri odvádzaní dažďovej vody z povrchového odtoku nesmie dôjsť k narušeniu vlastníckeho práva susedných nehnuteľnosti a ani k poškodeniu priľahlých nehnuteľnosti vplyvom nevhodného umiestnenia trativodu.
5. Priame prečerpávanie žumpy do kanalizácie je zakázané.
6. Odvádzať dažďovú vodu z povrchového odvodu do verejnej kanalizácie je zakázané. V prípade, že vlastník nehnuteľnosti odvádza dažďovú vodu do už vybudovanej kanalizácie je povinný v lehote do troch mesiacov od nadobudnutia účinnosti tohto VZN odstrániť toto napojenie a vybudovať si vlastný trativod resp. odviesť vodu do odvodňovacieho kanála.

**§ 10**

**Priestupky, sankcie, pokuty**

1. Priestupku voči tomuto nariadeniu sa dopúšťa ten, kto:
2. Vypúšťa odpadové vody do verejnej kanalizácie cez domové čistiarne odpadových vôd a žúmp,
3. Produkuje odpadové vody a nevybuduje prípojku, resp. nepripojí nehnuteľnosť na verejnú kanalizáciu v mieste nehnuteľnosti alebo nevybuduje kanalizačnú prípojku pre nový stavebný objekt pred jeho kolaudáciou (ak je vybudovaná),
4. Nesplní technické podmienky kanalizačnej prípojky týkajúce sa miesta a spôsobu pripojenia na verejnú kanalizáciu a nevykoná úpravy, ktoré sú potrebné na bezpečnú a spoľahlivú prevádzku verejnej kanalizácie, neprizve pracovníka prevádzkovateľa verejnej kanalizácie na kontrolu prípojky pred zasypaním,
5. Neuzatvorí zmluvu o pripojení a likvidácii odpadových vôd s vlastníkom verejnej kanalizácie a vypúšťa odpadové vody do verejnej kanalizácie,
6. Nevie písomne preukázať spôsob likvidácie odpadových vôd, produkujúcich na svojom pozemku, ak v mieste producenta nie je vybudovaná verejná kanalizácia resp. nevie iným hodnoverným spôsobom preukázať spôsob likvidácie odpadových vôd,
7. Vypúšťa do verejnej kanalizácie iné ako odpadové vody definované v čl. II. Ods. 6 tohto VZN,
8. Odvedie vody z povrchového odtoku (dažďové vody) do verejnej kanalizácie,
9. Ten, kto vhadzuje alebo vysypáva do verejnej kanalizácie predmety, ktoré môžu ohroziť funkciu verejnej kanalizácie,
10. Vlastník nehnuteľnosti, ktorý si bez predchádzajúceho písomného súhlasu vlastníka verejnej kanalizácie vybudoval kanalizačnú prípojku,
11. Úmyselne poškodzuje alebo odcudzuje zariadenia a predmety slúžiace na bezpečný a bezporuchový chod verejnej kanalizácie,
12. Neumožní vstup prevádzkovateľovi verejnej kanalizácie alebo vlastníkovi kanalizácie a nimi povereným zamestnancom na pozemok za účelom kontroly kanalizačnej prípojky a verejnej kanalizácie.
13. Za priestupok uvedený v odseku 1 písm. a) až c) bude vlastníkovi nehnuteľnosti uložená pokuta vo výške 150,00 EUR.
14. Za priestupok uvedený v odseku 1 písm. d) bude vlastníkovi nehnuteľnosti uložená pokuta vo výške 150,00 EUR za neuzatvorenie zmluvy a požadovaná úhrada stočného za obdobie od prevádzkovania verejnej kanalizácie v mieste nehnuteľnosti po dobu uzavretia zmluvy.
15. Za priestupok uvedený v odseku 1 písm. d) v prípade napojenia nehnuteľnosti
do verejnej kanalizácie, ktorá ešte nebola sprevádzkovaná bude vlastníkovi nehnuteľnosti uložená pokuta vo výške 300,00 EUR, tým nie je dotknutá náhrada škody, za ktorú zodpovedá vlastník nehnuteľnosti a ktorá takýmto konaním bola spôsobená na verejnej kanalizácii vlastníkovi verejnej kanalizácie. Pod škodou treba rozumieť všetky práce spojené s úpravou, opravou ale ja čistením kanalizačného potrubia.
16. Za priestupok uvedený v odseku 1 písm. e) bude vlastníkovi nehnuteľnosti uložená pokuta vo výške 99,00 EUR.
17. Za priestupok uvedený v odseku 1 písm. f) a h) bude fyzickej osobe alebo právnickej osobe uložená pokuta vo výške 300,00 EUR. Tým nie je dotknutá náhrada škody spôsobená uvedeným konaním.
18. Za priestupok uvedený v odseku 1 písm. g) bude vlastníkovi nehnuteľnosti uložená pokuta vo výške 150,00 EUR a bude požadovaná zvýšená úhrada stočného za odvod dažďovej vody, ktorá sa vypočíta na základe údajov o zrážkach z hydrometeorologického ústavu.
19. Za priestupok uvedený v odseku 1 písm. i) a j) bude fyzickej osobe alebo právnickej osobe uložená pokuta vo výške 99,00 EUR, tým nie je dotknutá náhrada škody, ktorá bola vlastníkovi nehnuteľnosti spôsobená
20. Za priestupok uvedený v odseku 1 písm. k) bude vlastníkovi nehnuteľnosti uložená pokuta vo výške 50,00 EUR.
21. Obec je oprávnená uložiť pokutu aj opakovane.

**§ 11**

**Záverečné ustanovenia**

 1. Obecné zastupiteľstvo v Beladiciach schválilo toto VZN dňa ............... Uznesenie č. .............

 2. Všeobecne záväzné nariadenie nadobúda účinnosťod 1. januára 2020.

 3. Účinnosťou tohto VZN stráca platnosť VZN č. 4 /2011 obce Beladice o podmienkach odvádzania odpadových vôd do splaškovej kanalizácie zo dňa 29.11.2011.

 **PhDr. Mário Žáčik**

 **starosta obce Beladice**

**Návrh č. VZN bol zverejnený na úradnej tabuli obce od .............................................. .**

**Toto VZN bolo vyvesené na úradnej tabuli obce od ................................................. .**